

**การลดอันตรายจากการใช้ยาเสพติด (Harm Reduction)**

**โรงพยาบาลธัญญารักษ์แม่ฮ่องสอน กรมการแพทย์ จัดชุดบริการลดอันตรายจากการใช้ยาเสพติด (Harm Reduction) ให้มีบริการคลินิกเมทาโดนเคลื่อนที่เชิงรุกในชุมชน ในพื้นที่จังหวัดแม่ฮ่องสอน**

**นายแพทย์ธนินทร์ เวชชาภินันท์ รองอธิบดีกรมการแพทย์ กล่าวว่า** ใน พ.ศ. 2557 รัฐบาลได้ประกาศแนวทางการดำเนินงานลดอันตรายจากการใช้ยาเสพติด ในกลุ่มผู้ใช้ยาเสพติดด้วยวิธีการฉีดหรือใช้เข็มร่วมกัน ทำให้มีความเสี่ยงในการติดเชื้อ HIV รวมไปถึงโรคที่ติดต่อทางเลือดอื่นๆ เช่น ไวรัสตับอักเสบบี และไวรัสตับอักเสบซี โดยกำหนดให้นำมาตรการลดอันตรายจากการใช้ยาเสพติด มาดำเนินการในกลุ่มผู้ใช้ยาเสพติดด้วยวิธีการฉีด เพื่อลดอันตรายที่เกิดจากการใช้สารเสพติด ในผู้ใช้สารเสพติดที่ยังไม่ต้องการจะเลิกใช้สารเสพติด หรือยังไม่สามารถจะเลิกใช้ได้ ลดอุบัติการณ์ของการใช้เข็มฉีดยาร่วมกัน ลดอุบัติการณ์ของการฉีดสารเสพติดและลดการใช้สารเสพติดที่ไม่ปลอดภัยแทน (Harm reduction)

**การลดอันตรายจากการใช้ยาเสพติด (Harm Reduction)** เป็นแนวทางการดำเนินงานในการลดปัญหาหรือภาวะเสี่ยงอันตราย การแพร่ระบาด การสูญเสีย จากการใช้ยาเสพติดที่อาจเกิดกับตัวบุคคล ชุมชน และสังคม เป็นการป้องกันอันตรายในขณะที่ยังไม่สามารถหยุดเสพได้ในทันที โดยยึดความพร้อมของผู้ป่วยเป็นฐานโดยคำนึงถึงศักดิ์ศรีของความเป็นมนุษย์ มนุษยธรรม สิทธิมนุษยชนและความเข้าใจธรรมชาติของผู้ใช้ยาเสพติด

**นายแพทย์วรภัคธรณ์ ก้องเปสลาพันธ์ ผู้อำนวยการโรงพยาบาลธัญญารักษ์แม่ฮ่องสอน กรมการแพทย์ กล่าวเพิ่มเติมว่า** การนำแนวทางการลดอันตรายจากการใช้ยาเสพติด (Harm Reduction) มาใช้เพื่อสนับสนุนให้ผู้ป่วยสามารถเข้าถึงบริการสุขภาพ ด้วยการให้บริการบำบัดรักษาด้วยเมทาโดนระยะยาว ซึ่งเป็นหนึ่งในกิจกรรมภายใต้มาตรการการจัดชุดบริการลดอันตรายจากการใช้ยาเสพติด เป็นหนึ่งวิธีการรักษาผู้ป่วยที่เสพติดสารกลุ่มโอปิออยด์ โดยได้จัดให้มีบริการคลินิกเมทาโดนเคลื่อนที่เชิงรุกในชุมชน ในพื้นที่จังหวัดแม่ฮ่องสอน เนื่องจากเป็นพื้นที่ห่างไกล การคมนาคมไม่สะดวก พื้นที่ส่วนใหญ่เป็นภูเขาสูง และพบว่าประชาชน ในพื้นที่มีอัตราการเสพติดฝิ่นเป็นจำนวนมาก ผู้ป่วยที่เข้ารับการบำบัดรักษาอาจต้องใช้เวลาเดินทางมาโรงพยาบาล 3 - 6 ชั่วโมง การให้บริการคลินิกเมทาโดนเคลื่อนที่เชิงรุกในชุมชน จึงเป็นช่องทางเพิ่มโอกาสการเข้ารับการบำบัดรักษา ลดภาระค่าใช้จ่าย ในการเดินทาง ลดการใช้สารเสพติดที่ผิดกฎหมาย ลดอันตรายการเสียชีวิตและพฤติกรรมเสี่ยง ลดการก่ออาชญากรรมของผู้ใช้ยาเสพติด ลดอัตราการติดเชื้อ HIV รายใหม่ในกลุ่มผู้ใช้ยาเสพติดด้วยวิธีการฉีด ลดความเสี่ยงการใช้ยาเกินขนาด รวมทั้งสนับสนุนให้มีการดูแลรักษา ติดตาม โดยเน้นการมีส่วนร่วมของทุกภาคส่วน และสร้างสภาพแวดล้อมการทำงานทั้งผู้ให้บริการและผู้รับบริการลดอันตรายจากการใช้ยาเสพติด พื้นที่จังหวัดแม่ฮ่องสอน รวมทั้งส่งเสริมการจัดตั้งศูนย์ Drop In Center เป็นพื้นที่ปลอดภัยในการให้บริการระหว่างชุมชนและสถานบริการ ซึ่งได้ดำเนินการเปิดนำร่องที่ โรงพยาบาลส่งเสริมสุขภาพตำบลบ้านแม่เหาะ อำเภอ แม่สะเรียง จังหวัดแม่ฮ่องสอน และโรงพยาบาลส่งเสริมสุขภาพตำบลแม่ลาหลวง อำเภอแม่ลาน้อย จังหวัดแม่ฮ่องสอน

#กรมการแพทย์ #โรงพยาบาลธัญญารักษ์แม่ฮ่องสอน #การลดอันตรายจากการใช้ยาเสพติด (Harm Reduction)

-ขอขอบคุณ- 26 กุมภาพันธ์ 2568